Kegyelem nektek és békesség Istentől a mi Atyánktól és az Úr Jézus Krisztustól!

Jn 6, 60-66  
*Tanítványai közül sokan, amikor ezt hallották, így szóltak: Kemény beszéd ez: ki hallgathatja őt? Mivel pedig Jézus jól tudta, hogy ezért zúgolódnak a tanítványai, így szólt hozzájuk: Ez megbotránkoztat titeket? Mi lesz, ha majd meglátjátok az Emberfiát felmenni oda, ahol előzőleg volt? A Lélek az, aki életre kelt, a test nem használ semmit: azok a beszédek, amelyeket én mondtam nektek: Lélek és élet. De vannak közöttetek néhányan, akik nem hisznek. Mert Jézus kezdettől fogva tudta, hogy kik azok, akik nem hisznek, és ki az, aki el fogja árulni őt. És így folytatta: Ezért mondtam nektek, hogy senki sem jöhet hozzám, ha nem adta meg ezt neki az Atya.  
Ettől fogva tanítványai közül sokan visszavonultak, és nem jártak vele többé.*

Testvéreim az Egy Úr előtt!

Gyermekkoromban Óbudán volt a közelünkben egy csúszdás strand, ahová mindig tömött sorokon keresztül lehetett csak bejutni napközben. Próbálkoztunk a reggel 8-as nyitásra érkezéssel kijátszani a sort, de hiába, már akkor is tömeg volt. A nyár egy részében azonban egy reggeli Tv-s műsort onnan közvetítettek és mivel már a kora reggeli órákban kellettek az strandolók a háttérbe, így reggel nagyjából 6-tól fél 7ig ingyenes volt a belépés és még csak nagy sor sem volt. Kezdetben ez legalábbis így volt. Aztán nyilván híre ment a lehetőségnek és egy kora reggeli időpontban az utca végéig kígyózó sorra érkeztünk meg barátaimmal. Ez persze dühítő volt, de beálltunk a sorba. Vártunk, majd fél 7 után, egyszerre csak hirtelen megindult a sor, illetve látványosan oszlani kezdett a tömeg. Végül mi is a pénztár közelébe értünk, ahol kiderült, hogy nem csak az ingyenes bejutásról maradtunk le, hanem a hivatalos 8 órás nyitásig jegy ellenében se léphetünk be. Arra természetesen biztosítottak lehetőséget, hogy a napi jegyet megvegyük, így állításuk szerint megspórolva a 8 órára kialakuló újabb sor kivárását. Vettünk is jegyet, ha már rászántuk az időnket, de ifjonti igazságérzetünk nem engedte, hogy ezek után még bő egy órát várjunk a bejutásra. Feltettük a karszalagot és körbejártuk a területet, majd egy fásabb helyen bemásztunk. Talán mondanom sem kell, hogy a dolog nem sült el jól. A kora reggeli belépő karszallagok ugyanis más színűek voltak, így pedig elég gyorsan kiszűrtek bennünket, ami után a strand szabályainak megfelelően belépőinket levágva kiutasítottak bennünket a strand területéről.

Az eljárással, az érvelésükkel, a szabályokkal, a kirekesztéssel mi persze egyáltalán nem értettünk egyet. Keménynek, igazságtalannak és rosszul szervezettnek láttuk az egészet. El is határoztuk, hogy többet erre a strandra nem jövünk, ami persze majdnem három hétig igaz is lett.  
Kemény beszéd, igazságtalan beszéd. Ki hallgatja, ki látogatja így? Mintha csak a Jézustól döbbenten és megbotránkozva távozók indulatát hallanánk. A saját igazságuk, az elvárásaik, a vágyaik velük is éppen azt fogalmaztatták meg, amit velünk a rosszul sikerült strandos élmény. Ez nem érdemli meg a figyelmem, a pénzem, hogy vágyakozzak rá. Nekem ilyen Szabadítóra, vagy szabadságra, nincs szükségem.   
A mi viselkedésünk fiatalon, erős igazságérzettel és némi lázadó hajlammal, talán nem szorul több magyarázatra, de mi miatt jutnak idáig a Jézust követő emberek? Abból a bizonyos nagy tanítványi körből, ami tudjuk, hogy sokkal több, mint 72 embert jelentett.  
János evangéliumának leírását követve éppen ott járunk, hogy Jézus az 5000 ember megvendégelése után, miután királlyá akarják tenni Őt az emberek és Ő inkább elszökik közülük, miután mégis követi őt a sokaság, tanítani kezdi őket a kapernaumi zsinagógában. Először csak a zsidó tanításhoz foggall körömmel ragaszkodók, majd a tanítványok is megrökönyödnek a Mester mondatain. Jézus ugyanis, nyíltan beszél itt önmagáról és mindarról, amit ők még jó esetben is csak töredékesen érthettek. Arra irányítja a figyelmüket, hogy ugyan most jönnek utána, mert láttak egy csodát, testi értelemben kenyeret kaptak, de ő ennél sokkal többet akar adni nekik. Ő nem egy napi éhségük, vagy szomjuk oltására jött közéjük. Ő azért jött, hogy az örök életre táplálja őket, hogy élő kenyérré legyen, hogy olyan itallá, ami után nem szomjaznak meg újra. Így olvassuk: *„Én vagyok az élet kenyere: aki énhozzám jön, nem éhezik meg, és aki énbennem hisz, nem szomjazik meg soha. De megmondtam nektek: láttatok ugyan engem, és mégsem hisztek.”*  
Jézus többszörösen is elmagyarázza nekik ezt: hogy Ő önmagát adja majd a világért, hogy aki Őbenne, az Ő hitében megmarad, annak örök élete van, hogy ez az Atya akarata, akit csak Ő ismer igazán, hogy a pusztai manna csoda az élő kenyérhez képest semmi. Hosszan tanítja őket, de az emberek jó részének erre az a válasza: „*kemény beszéd ez*” és inkább ott hagyják, elmennek.  
Jól megragadja a hallgatóság és Jézus konfliktusát ez a „*kemény”* kifejezés is, de jó kiegészítés, hogy ez a görög kifejezés jelent még szárazat, soványt, meddőt is.  
Száraz, így nem jó hallgatni. Mint, ahogy a száraz kenyeret enni sem. Mutasson inkább csodát! Valamit, amitől leesik az állunk, valami attrakcióval sokkal inkább megragadhatná a figyelmünket! Nem csak Jézusnak, de nekünk is mekkora kísértés ez ma is a világban, mikor azt gondoljuk, hogy az evangéliumot a mi ügyeskedéseinkkel, nagy csinnadrattáinkkal kell vonzóvá tenni az emberek számára, főleg innen a szószékről.   
Sovány beszéd. Könnyeden mondjuk ki időnként, hogy jó-jó, de mit ér ez nekem. Hirdetik az evangéliumot? Remek, de inkább adjon kenyeret az egyház az éhezőknek! Inkább karolja fel a betegeket, menjenek a papok és lekészek csak a kórházakba és szeretetotthonokba, ott van szükség az odaadó kezekre! Jézusról beszélnek, de inkább tegyenek valamit, hogy szeretetben éljenek az emberek és ne legyen háború, hiszen azok mind a vallások hibái.   
Nem kell tovább sorolnom, talán mindenki hallotta már, hogy mennyire jól meg tudja mondani mindenki, hogy mi más lenne a feladata a kereszténységnek, mint az üdvösségről tanítani.   
Meddő beszéd. Ugyan ki figyel rád? Ez így csak üres duma! Mustármagnyi hit kell? Hát mozgass akkor te hegyeket! Örök életről beszélsz? Sovány vígasz. Én inkább a földi életemet féltem. Élő kenyeret emlegetsz? Én most vagyok éhes! Kritizálod a hitem? Örülj, hogy egyáltalán eljöttem, hogy meghallgassalak!  
Ismét azon kapjuk magunkat, hogy ezek nem csak egy távoli kor emberének szavai, nem csak az ő kísértéseik. Itt fogalmazódnak meg ma is ezek a felháborodások és elfordulások a gyülekezeten, az egyházon belül és kívül is. *Ki hallgathatja, ki hajlandó hallgatni őt?* Hangzott el alapigénkben a tanítványok kérdése és visszhangzik itt, közöttünk, ma is.  
Jézus azonban nem lepődik. Nem lepődik meg, pedig egy-két napja még királlyá akarta tenni az Őt hallgató tömeg. Figyelmezteti is őket, hogy ha már most megbotránkoznak, akkor mi lesz majd, amikor a kereszten emelkedik fel? Hogy fognak megállni az értük botrányos kínhalált szenvedő király előtt bizalommal, ha ma azt se fogadják el tőle, ha a figyelmüket a világiról a mennyei érték és biztonság felé akarja fordítani?   
Jézus nem lepődik meg, mert ismeri a szívüket, az ott építgetett istenarcokat és szobrokat, épp úgy, mint a kor vallási sokszínűségét. Az ókori kelet istenségeinek keveredése és a római birodalom vallási kavalkádja az emberek szívén is bőven hagyott lenyomatot. Ma, amikor a kereszténység is távolkeleti vallásoktól, ezotériától, asztrológiától, nyugati filozófiáktól és politikai pártoskodástól van már túlterhelve, nekünk sem nehéz tetten érnünk a hamisan kiformált istenarcainkat.   
Jézus ebben az igeszakaszban éppen ezért egy nagyon egyszerű mértéket ad nekünk: *„azok a beszédek*” - vagyis igék – „*amelyeket én mondtam nektek: lélek és élet.”*. Azaz az Isten Lelke által megérthetőek és az örök élet felé vezetnek. A kérdés tehát, hogy te milyen Úr előtt hajtasz térdet? A Biblia egészéből megismerhető egy Úr előtt, vagy inkább egy általad megformált kényelmes istenkép előtt?  
Sokszor lehet azt hallani a kereszténységgel, a Megváltó Úrral szemben, hogy túl sok a szabály, az elvárás. Pedig összességében csak kettőről van szó, hosszabb-rövidebb kifejtésben: *„Szeresd az Urat, a te Istenedet teljes szívedből, teljes lelkedből és teljes elmédből.” Ez az első és a nagy parancsolat. A második hasonló ehhez: „Szeresd felebarátodat, mint magadat.”*.   
A valóság inkább az, hogy mi akarjuk szófogadóvá, a szabályainkat megtartóvá formálni a mi mennyei Atyánkat. Mint a kisgyerek, mikor követelődzik a szüleivel. Követel, hiszen azt hiszi, hogy attól, amit épp akar, majd jó lesz neki, majd attól lesz boldog.  
Nem teszünk mi sem mást, mint Áron és a zsidó nép a Sínai-hegy lábánál, vagy Jézus korában a farizeusok a törvényeikkel és a kegyességükkel: nyíltan, vagy rejtetten, de bálványokat építünk magunknak. „Legyen meg az én akaratom!” – ez az elsődleges hitvallásunk újra meg újra, napról-napra. Az Úré csak akkor, ha megegyezik a mienkkel.  
Van egy jó példatörténet is ezzel kapcsolatban. Egy ember elhatározza, hogy le fog fogyni. Imádkozik is sokat, hogy legyen hozzá ereje, mert már sokszor próbálta, de mindig elbukott. Eltelik három-négy hét és a reggeli fánkok eltűntét, valamint az egészséges étrendet észreveszik a kollégái is. Aztán kezd valóban látszani rajta a leadott kilók száma, a fittebb mozgás és dicsérik is a többiek. A finom fánkos cukrászda a munkába vezető úton azonban minden reggel igen-igen hívogatólag hat. Egy reggel aztán ismét fánkokkal érkezik a munkahelyére a kollégák pedig meg is kérdik, hogy hogy lehet ez? Emberünk boldogan felel: - Csoda történt!. A többiek alig várják, hogy ezt kifejtse, hát folytatja is. -Már napok óta vívódtam magammal, hogy ismét megálljak fánkozni. Ma reggel végül elhatároztam, hogy Istenre bízom a dolgot. Autóval jövök el a bolt mellett és ha lesz parkoló előtte - tudjátok, ott mindig zsúfolásig van a parkoló - akkor megállok fánkért. A kollégák hitetlenkedve kérdezik: No, és most volt szabad hely? – Hát, mikor először elmentem a bolt előtt, akkor nem, de mikor harmadjára kerültem meg a háztömböt, ott várt a csoda.

„Legyen meg a Te akaratod!” – ugye? Persze csak akkor, ha azt akarod, amit én.

De mi van, ha Isten egy ponton az életünkben félreérthetetlenül azt mondja, hogy: „Nem!”? Ő nem kívánságautomata. Ő megmutatta, hogy szolgáló Úr, de ne képzeljük, hogy a rabszolgánkká tehetjük!  
Ez pedig már túl kemény beszéd a mi fülünknek. És inkább elkergetjük, megkövezzük, kiűzzük az életünkből. Majd akkor jöhetsz, ha azt teszed és mondod, ami tetszik, amivel azonosulni tudok. Elküldjük, szinte leckéztetve büntetésbe a mi mennyei Atyánkat, hogy ugyan gondolkozzon már el egy kicsit a szavain! Vagy inkább csak fenyegetődzünk felé: Ha ilyen vagy Isten, akkor nem jövök templomba, akkor nem imádkozok, akkor nem adakozok! Aztán majd jól megnézheted magad! Majd megtanulod Uram a saját károdon, hogy velem nem lehet így beszélni!  
Alapigénkben is, inkább elmennek sokan, hogy keressenek olyat, aki nekik tetszően beszél, aki inkább csak simogatja a kicsi kőszívüket. De hova mennek? Kihez tartanak? És vajon kihez akarnak érkezni, ha nem a teremtő mennyei Atyához?   
És te kihez akarsz megérkezni? Neked milyen Urad van?   
Egy népmesei Jézus? Akinek az alakja, a tanítása csak szájról szájra terjed? Örökli az egyik generáció a másiktól, kicsit mindenki elvesz, majd hozzátesz, ahogy éppen neki tetszetős. Ilyen a történelem és a társadalom torzítása is, és igen, nem egy esetben ebben az egy-egy torz bálvány építéséhez még az egyházak is asszisztáltak. De nem kellenek évszázadok, egyetlen nap alatt is képesek vagyunk hatalmas bálványok építésére a szívünkben.  
Nincs más út testvérek, csak a tiszta, biblikus és élő istenismeret. A Szentlélekkel és az örök élet hitével össze kell törnünk a bálványainkat! Nincs fél igen, nincs középút, nincs szürke zóna! Vagy az egy, feltámadott Úrral mész be az örök életre, vagy sehogy. Nincs bliccelés, vagy kerítésen való átmászás! Nem surranhatunk be az Atya kegyelmébe! Van utunk hozzá, de csak is Krisztus! „*Ezért mondtam nektek, hogy senki sem jöhet hozzám, ha nem adta meg ezt neki az Atya.”* – jelentette ki Jézus az alapigénkben. Csak az Atyától kapott Lélekkel lehet élő, evangélium hű, evangélikus a hitünk! A vasárnapunk mottója is ez: „A Lélek elevenít meg!”.   
Ez egy döntési helyzet testvérek. Jézust csak hallgatom, aztán megyek a magam útján, a magam bálványaiban bizakodva, vagy mellette döntök és követem Őt?   
Lehet toporogni akár órákat is egy ajtó előtt, de egy egész életen át, a te egész életeden át, nem toporoghatsz. Döntened kell! Gyökössy Endre gondolata, hogy: „Ma nagyon sok a küszöbkeresztény, a küszöbön veszteglő ember. Még nem bent, de már nem is kint állnak.”. Te hol állsz testvérem? Hitedben még valahol kint, a küszöb túlsó felén? Éppen a küszöbön toporogsz? Beléptél már és érzed, hogy mennyi minden csábítana kifelé? Vagy már ismét ki is léptél, mert ahogyan sok tanítványnak, úgy neked is túl elevenedbe vágó az Ige?  
Jézus az igeszakaszunkat követően a szűk tanítványi kör felé fordul és felteszi a kérdést kendőzetlenül: „Vajon ti is el akartok menni?”. És te, el akarsz menni?  
Jézus tud keményen beszélni, úgy, hogy nyíltan rákérdez, vagy éppen rámutat a szívünk valódi akaratára és kívánságára, a visszáságainkra.   
Az irodai asztalomon van egy kistükör. El is hoztam megmutatni. Ebbe a kis tükörbe egy fél kereszt van belehelyezve és mivel az egész elég kicsinyke, így kikerülhetetlen, hogy mikor az ember belenéz, akkor lássa teljes keresztet is. Ebbe a tükörbe nem mindig jelent nyugalmat belenézni. Krisztusra, az üres keresztre nem tekinthetünk a nélkül, hogy ne szólalna meg bennünk: „bűneitek bocsánatára”. Nem kényelmes, szúrja a szemünket, mint a szálka. De ez azt is jelenti, hogy eleven, élő, hogy halljuk a Szentlélek hangját. Te mit teszel Krisztusra tekintve?  
Megrémülsz és inkább elfutsz? Ráncolod a szemöldököd és hátat fordítasz? Vagy el tudod fogadni, hogy neked erre a keresztre, erre a kemény, botrányos, üres, golgotai keresztre van szükséged?   
Nézzetek fel a keresztre! Nézzetek fel Krisztusra testvéreim! Ámen